Róbert Freyr Pálsson hefur verið valinn íshokkímaður ársins 2019 af stjórn Íshokkísambands Íslands . Róbert Freyr hefur leikið með Birninum frá unga aldri og er fyrirliði meistaraflokks Fjölnis / Bjarnarins 2019 . Róbert Freyr vann silfurverðlaun með landsliði Íslands á heimsmeistaramóti Alþjóða Íshokkísambandsins í apríl síðastliðnum , skoraði þar eitt mark og átti tvær stoðsendingar . Hlutverk Róberts með landsliðinu hefur vaxið jafnt og þétt undanfarin ár og er hann nú fyrirliði landsliðsins sem tekur þátt í undankeppni Ólympíuleikanna 2022 . Róbert Freyr er þekktur fyrir baráttu sína og vinnusemi , hann er frábær liðsfélagi og hefur ætið verið tilbúinn til að taka þátt í landsliðsverkefnum og er til fyrirmyndar í alla staði . Íshokkísamband Íslands óskar Róberti Frey innilega til hamingju með árangurinn .